Kako stvari stoje najvjerojatnije ćemo na prvi krug predsjedničkih izbora izaći u nedjelju uoči Božića, 22. prosinca. Do sada je broj onih koji su najavili kandidaturu, od ozbiljnih političara sve do starleta, postao dvoznamenkasti. Mnogima će nepremostiva prepreka biti 10 tisuća potpisa građana koje će morati prikupiti u samo 12 dana kako bi kandidatura bila prihvaćena.

Aktualna predsjednica Kolinda Grabar-Kitarović danas je i službeno potvrdila da želi novi mandat. Što kažu protukandidati? Koje će teme dominirati kampanjom? O tim i drugim pitanjima na HRT-ovom Otvorenom govorili su Ivan Anušić iz stožera Kolinde Grabar-Kitarović, Mate Mijić iz stožera Miroslava Škore i Dražan Dizdar iz stožera Mislava Kolakušića.

Iz Otvorenog su zvali i Zorana Milanovića ili predstavnika njegova tima, ali su dobili odgovor da Milanović sam odgovara na sva pitanja i poziva na sučeljavanje kandidata, a ne članova njihovih stožera.

“Vlada raspisuje izbore, ja ne znam kada će biti, ali ja pretpostavljam i sve informacije na neki način pokazuju da bi mogli biti 22. prosinca. Taj se datum već javno spominjao, može biti tjedan dana prije ili kasnije, ali uglavnom u tom će se razdoblju izbori održati”, rekao je Anušić.

U tom bi slučaju drugi krug bio 6. siječnja 2020. Hrvatska u tom razdoblju preuzima predsjedanje Europskom unijom. Anušić smatra da to neće biti smetnja.

“Izbori se moraju održati, kao i prije 5 godina prvi je krug bio u prosincu, a drugi u siječnju. Predsjedanje unijom se samo poklopilo s tim terminom. Nema nikakvog razloga da se izbori ne održe dok Hrvatska predsjeda Unijom”, poručio je.

Nije želio komentirati pisanja nekih medija koji su tvrdili da se na užem Predsjedništvu HDZ-a razgovaralo o tome da neki članovi HDZ-a podržavaju neke druge kandidate, a ne službenu kandidatkinju stranke. Kaže da aktualnu predsjednicu podržava cijeli HDZ što dokazuje i puna dvorana tijekom današnjeg predstavljanja njezine kandidature.

“Odabran je ovakav način predstavljanja kandidature u kojem je predsjednica zahvalila stranci, svakom članu stranke i predsjedniku stranke i istaknula svoju kandidaturu. Ja u tome ne vidim ništa sporno. Zašto mislite da su tamo trebali biti svi viđeniji članovi stranke”, smatra Anušić.

“Predsjednica je na prošlim izborima dobila više od milijun glasova od kojih neki možda nisu bili članovi HDZ-a, a neki su možda bili potpuno apolitični ali su odlučili svoj glas dati Kolindi Grabar-Kitarović”, rekao je dodavši da oni nisu zabrinuti za moguću opstrukciju. “Ljudi će glasati za koga budu željeli glasati, kada se na kraju budu zbrojili glasovi – znat ćemo na čemu smo”.

“U ovom trenutku Kolinda pobjeđuje u prvom i drugom krugu, stranka je konsolidirana i spremna podržati njenu kandidaturu i sve ono što će nastupiti od današnjeg dana pa do dana izbora”, poručio je.

Dražan Dizdar nekada je bio član Živog zida. Kaže kako je on davno izašao iz Živoga zida i politički projekt Mislava Kolakušića nema nikakve veze sa Živim zidom niti bilo kojom drugom političkom opcijom ili strankom.

“On je nastao na jednoj drugoj platformi i za sada se jako dobro razvija. Što se tiče birača ili članova Živog zida ili neke druge stranke koji su razočarani svojom političkom opcijom, naravno da su se uključili u kampanju i dali podršku Mislavu Kolakušiću. Ovaj politički projekt nije prestao s europarlamentarnim izborima, on ide dalje – na predsjedničke izbore, a ići će i na parlamentarne”, kaže.

“Ovo je politički projekt koji ima svoj kontinuitet. Ovo su kontrolne točke. Cilj koji smo si postavili na europarlamentarnim izborima bio je barem jedan mandat što smo i ostvarili. Sljedeći je cilj ulazak u drugi krug predsjedničkih izbora, s tim ćemo biti zadovoljni iako nam je cilj osvajanje Pantovčaka. Smatram, obzirom na strukturu biračkog tijela, da Mislav Kolakušić ima najviše šanse pobijediti u drugom krugu i postati predsjednik”, ustvrdio je.

Demantirao je tvrdnju da Kolakušić želi istodobno biti i predsjednik i premijer.

“Cilj je promijeniti političke odnose u RH, to je osnovni uvjet da bi se dogodile promjene i reforme koje su nužne. Da biste promijenili političke odnose u RH, vi morate nastupati na svim izborima i osvajati političku moć na njima”, kaže.

“I HDZ i SDP u ovom trenutku imaju veliki problem – nemaju koalicijski potencijal. S kim će oni formirati vlast na idućim parlamentarnim izborima? Dakle, postoji ozbiljan prostor u biračkom tijelu za osvajanje ozbiljne političke moći. Mi možemo postati koalicijski partner ali sasvim sigurno nećemo postati koalicijski partner niti HDZ-a niti SDP-a”, rekao je.

Tvrdi kako je moguće istodobno biti i premijer i ministar unutarnjih poslova i ministar pravosuđa jer premijer može biti s portfeljom ili bez portfelja.

“Ovdje se radi o tome da on želi preuzeti odgovornost za dva resora. Ministarstva nisu definirana zakonom, taj zakon se mijenja svaki puta kada nastupa nova vlada. Premijer će predložiti ministarstva, može ih biti 10 ili 20, imena će biti kakva će biti, premijer može preuzeti odgovornost za bilo koji resor. U ovom slučaju on želi preuzeti odgovornost za ta dva resora”, poručio je Dizdar.

Mate Mijić kaže kako nije primijetio da Mislav Kolakušić ima točno jasan program kako želi povećati predsjedničke ovlasti, ali je priznao da postoji određena podudarnost s kampanjom Miroslava Škore.

“To se vidi i podrškom Mosta koju je dobio Miroslav Škoro. Jako puno trećeputaških opcija ćemo vidjeti u ovoj našoj širokoj platformi koju okupljamo za ove izbore. Riječ je o reformskim tendencijama da se unese ravnoteža u hrvatski politički sustav”, poručio je.

“Mi sada imamo slučaj da predsjednik najveće opcije praktički ima faraonske ovlasti – on odlučuje tko će biti u zakonodavnom tijelu koje zatim odlučuje tko će biti ustavni sudac, ravnatelj HRT-a, glavni državni odvjetnik… Sva moć je u rukama predsjednika najveće stranke”, kazao je. “To smo vidjeli na primjeru Tima Oreškovića čija moć nije proizlazila iz njegove premijerske dužnosti već je moć bila u rukama predsjednika najveće stranke koji je zatim srušio vlastitu vladu”.

“Mi moramo uvesti ravnotežu u hrvatsku demokraciju kako bi bila funkcionalna, da ne bismo imali ovaj lažni duopol koji će najvjerojatnije nakon idućih izbora postati politički monopol. Sve reformske opozicijske snage su razbijene. HDZ i SDP, vrlo je izvjesno, ući će u veliku koaliciju i Hrvatska će opet imati politički monopol što je za katastrofalno za našu zemlju”, smatra Mijić.

“Činjenica je da su obje velike stranke u padu, iz izbora u izbore dobivaju sve manje glasova, one će u jednom trenutku, da bi imale funkcionalnu većinu u Saboru a ne ove “žetončiće”, morati ići u veliku koaliciju. To je jedna od stvari koju mi želimo onemogućiti da se događa ovakva bestidna trgovina”, kaže Mijić.

Mijić kaže da se plan izmjene Izbornog zakona bazira na izmjeni izbornih jedinica.

“Ustavni je sud prije 9 godina dao naputak Saboru da ih izmjeni jer nije svaki glas vrijedio jednako. Sada je stanje još i gore, izborne jedinice koje spajaju Novi Zagreb s Novim Vinodolskim moraju postati prošlost. Ovakve izborne jedinice su protuustavne, svaki glas bi trebao vrijediti isto što danas nije slučaj”, istaknuo je.

“Problem je i financiranje političkih stranaka, male opcije nemaju šansu postati parlamentarne jer nemaju potrebne financije za to”, dodaje Mijić. Kaže kako će se Škorina kampanja financirati transparentno, vidjet će se tko je financijer kampanje.

“Financirat će se iz privatnih izvora, iz privatnih sredstava g. Škore. Za razliku od velikih stranaka mi nemamo sredstva poreznih obveznika na raspolaganju niti i to želimo. Mi smatramo da se novac poreznih obveznika mora trošiti namjenski što danas nije slučaj.”

Kaže kako oni traže povećanje ustavnih ovlasti Predsjednika RH.

“S tim će se prijedlogom ići na Hrvatski sabor, ako Hrvatski sabor to odbije ići će se predsjedniku Vlade, a ako i on odbije tražit će se preko građanskog referenduma da se promijene ovlasti predsjednika. Miroslav Škoro neće pristati na to da 5 godina bude maneken na Pantovčaku. Ako bude nekih opstrukcija kakve smo vidjeli kod prethodnih referendumskih inicijativa, on je spreman dati ostavku, a onda ćemo na idućim izborima igrati malo drugačije. Onda će ona krilatica Vladimira Šeksa – Uzalud vam trud svirači – postati – Laku noć svirači”, poručio je.

Odgovorio mu je Anušić kazavši da se Ustav ne može mijenjati bez dvotrećinske većine u parlamentu. “U ovom trenutku, kada bi se to i dogodilo onako kako vi želite, taj bi predsjednik imao upravo onu veliku moć koju vi zamjerate predsjedniku stranke a neće imati nikakav kontrolni mehanizam koji bi tu moć kontrolirao”, poručio je Anušić dodavši da Hrvatska ne bi trebala izgubiti parlamentarnu demokraciju koja je, po njemu, najbolji oblik demokracije.

“Da je predsjednica htjela puno bolji odnos sa dijasporom, da je htjela da ti ljudi imaju političku moć i mogu svi glasovati na tim izborima jednostavno, prilično lako, zalagala bi se za referendumsku inicijativu Narod odlučuje koja je tražila dopisno i elektronsko glasovanje. Ona bi kao građanka, jer to je bila građanska, ne stranačka inicijativa, odšetala do štanda sa suprugom i dala svoj potpis. I vjerujte mi da bismo referendum imali i da bi prošao. Ona te svoje ovlasti nije koristila, nije koristila tu političku moć, svjesno, jer nije htjela ići protiv Vlade Andreja Plenkovića. Ona je danas kandidatkinja Andreja Plenkovića”, smatra Mijić.

Podržite nas! Kako bismo Vas mogli nastaviti informirati o najvažnijim događajima i temama koje se ne mogu čitati u drugim medijima, potrebna nam je Vaša pomoć. Molimo Vas podržite Narod.hr s 50, 100, 200 ili više kuna. Svaka Vaša pomoć nam je značajna! Hvala Vam! Upute kako to možete učiniti možete pronaći OVDJE

Izvor: narod.hr/HRT